Parlement móét werk voortsit – SteenhuisenDei DA sê dit is belangrik dat die parlement sy werk ten spyte van die tragedie voortsit. (Foto: Stad Kaapstad) Verskillende betrokkenes moet ophou om die skuld vir vandeesweek se verwoestende brand by die parlementêre kompleks in Kaapstad op iemand anders te wil pak en moet aanspreeklikheid vir hul onderskeie rolle begin aanvaar. “Wat ons oor die afgelope paar dae gesien het, is heelwat blaamverskuiwing,” sê John Steenhuisen, leier van die DA. “Ons moet uitvind hoekom die brand uitgebreek het, hoe dit versprei het en hoekom dit so ongebreideld versprei het. Watter stelsels het gewerk en watter nie?” Oor die inhegtenisneming van ŉ verdagte in verband met die brand het Steenhuisen gewaarsku dat daar nie ŉ sondebok van iemand gemaak word nie. Hy sê ná die opspraakwekkende inbraak by die kantoor van die hoofregter vroeër is verskeie hoëprofiel-inhegtenisnemings gedoen. Daar het volgens hom uiteindelik niks van die sake gekom nie. Steenhuisen het Dinsdag gesê dit is uiters belangrik dat die parlement sy werk voortsit en dat die staatsrede soos beplan gelewer word. “ŉ Werkloosheidskoers van 42%, ŉ parlement wat afgebrand het en ŉ ekonomie in ŉ spiraal. Die parlement moet sy sake voortsit sodat die kwessies wat die meeste vir Suid-Afrikaners saak maak, getakel kan word. “Dit is belangrik dat sake nie deur hierdie tragiese gebeure ontspoor word nie. Soos ŉ feniks hoop ons dat ons parlement ook uit die as herrys.” Nie net is die parlement die tuiste van talle kunswerke, artefakte en literêre werke nie, dit is ook die setel van nasionale debat en ŉ plek waar geskiedenis gemaak word. Sommige van die land se beste oomblikke – en sommige van die slegste – het daar afgespeel. Die DA-leier sê indien die brand soos sommige aanvoer ŉ aanval op die demokrasie is, is die beste teenvoeter daarvoor dus om te verseker dat demokratiese stelsels voortgesit word.